Laivanrakennusteollisuuden valtiontukea koskevat puitteet



Virallinen lehti nro C 317 , 30/12/2003 s. 0011 - 0014



Laivanrakennusteollisuuden valtiontukea koskevat puitteet (2003/C 317/06) 1. JOHDANTO 1. Laivanrakennukseen myönnettävään valtiontukeen on 1970-luvun alusta lähtien sovellettu useita erityisiä yhteisön sääntelyjärjestelmiä. Verrattuna teollisuudenaloihin, joilla ei ole ollut erityissääntöjä, laivanrakennusalaan sovellettavat järjestelmät ovat sisältäneet sekä tiukempia että lievempiä määräyksiä. Nämä puitteet sisältävät uudet säännöt laivanrakennukseen myönnettävän valtiontuen arvioimiseksi. Säännöt tulevat voimaan, kun laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annetun neuvoston asetuksen (EY) N:o 1540/98(1) voimassaolo päättyy 31. päivänä joulukuuta 2003. 2. Näiden puitteiden tarkoituksena on mahdollisimman suuressa määrin poistaa laivanrakennusteollisuuteen ja muihin teollisuudenaloihin sovellettavien sääntöjen väliset erot ja sen myötä yksinkertaistaa komission politiikkaa tällä alalla ja tehdä se avoimemmaksi ulottamalla yleiset horisontaaliset määräykset koskemaan myös laivanrakennusalaa. 3. Komissio myöntää kuitenkin, että laivanrakennusalaan vaikuttavat eräät erityistekijät, jotka olisi otettava huomioon valtiontukien valvontaa koskevassa komission politiikassa. Tällaisia tekijöitä ovat: a) maailman laivanrakennusmarkkinoiden ylikapasiteetti, alhaiset hinnat ja kaupan vääristymät; b) laivojen luonne hyvin suurina tuotantohyödykkeinä, mikä lisää valtion tukemien luottojen riskiä vääristää kilpailua; c) epätervettä kauppaa koskevien Maailman kauppajärjestön (WTO) sääntöjen soveltamisessa laivanrakennusalalla esiintyneet vaikeudet; d) laivanrakennusalalla voimassa olevat Taloudellisen yhteistyön ja kehityksen järjestön (jäljempänä "OECD") piirissä tehdyt sopimukset eli vuonna 1998 tehty julkisin varoin tuettujen vientiluottojen suuntaviivoja koskeva järjestely (jäljempänä "vientiluottokonsensus") ja siihen liittyvä alakohtainen laivaluottosopimus, joita yhteisössä sovelletaan tiettyjen suuntaviivojen soveltamisesta julkisesti tuettuihin vientiluottoihin 4 päivänä huhtikuuta 1978 tehdyn päätöksen korvaamisesta 22 päivänä joulukuuta 2000 tehdyn neuvoston päätöksen 2001/76/EY(2) perusteella. 4. Komissio ottaa huomioon, että OECD:n piirissä suunnitellaan tavanomaisten kilpailuehtojen noudattamisesta kaupallisessa laivanrakennus- ja korjausteollisuudessa vuonna 1994 tehdyn sopimuksen(3) korvaamista ja että sopimus ei ole tullut voimaan. Näillä puitteilla ei ole tarkoitus millään tavalla rajoittaa edellä mainitun työn lopputulosta, ja puitteita voidaan tarkistaa OECD:n piirissä tehdyn sopimuksen perusteella. 5. Mainitut erityispiirteet huomioon ottaen näiden puitteiden tavoitteena on yksinkertaistaa sovellettavia sääntöjä ja lisäksi a) tehostaa yhteisön telakoiden toimintaa ja lisätä niiden kilpailukykyä erityisesti innovointia tukemalla, b) auttaa vähentämään taloudellisesti kannattamatonta kapasiteettia, ja c) noudattaa vientiluottojen ja kehitysapuun myönnettävän tuen aloilla sovellettavia kansainvälisiä velvoitteita. 6. Näiden tavoitteiden saavuttamiseksi näissä puitteissa määrätään erityistoimenpiteistä innovaatiotuen, sulkemistuen, vientiluottojen ja kehitysapuun myönnettävän tuen sekä aluetuen osalta. 7. Laivanrakennus on tiettyjen piirteiden vuoksi erikoislaatuista ja eroaa muista teollisuudenaloista. Näitä piirteitä ovat lyhyet tuotantosarjat, tuotettujen yksiköiden koko, arvo ja monimuotoisuus sekä prototyyppien kaupallinen käyttö. Laivanrakennus on tämän vuoksi ainoa innovaatiotukea saava ala. Innovointiin tarkoitettu investointituki otettiin käyttöön asetuksella (EY) N:o 1540/98, ja se oli tarkoitus hyväksyä ainoastaan asianmukaisesti perustelluissa tapauksissa kannustimena teknisen riskin ottamiseen. Kyseisen säännöksen täytäntöönpano ei ole kuitenkaan ollut tyydyttävää. Alakohtaisen innovaatiotuen säilyttäminen katsotaan perustelluksi laivanrakennusalan erikoislaatuisuuden vuoksi. Näin ollen näiden puitteiden tavoitteena on parantaa innovointiin myönnettävää tukea ja ottaa erityisesti huomioon kyseisen säännöksen soveltamisessa esiintyneet vaikeudet. 8. Komissio voi katsoa laivanrakennukseen, laivankorjaukseen ja aluksen rakenteen muuttamiseen eli laivakonversioon myönnettävän tuen soveltuvan yhteismarkkinoille ainoastaan siinä tapauksessa, että se on näiden puitteiden määräysten mukaista. 9. Nämä puitteet eivät rajoita laivanrakennusteollisuuden väliaikaisista suojajärjestelyistä 27 päivänä kesäkuuta 2002 annetun neuvoston asetuksen (EY) N:o 1177/2002(4) mukaisia väliaikaisia toimenpiteitä. 2. MÄÄRITELMÄT 10. Näissä puitteissa sovelletaan seuraavia määritelmiä: a) "laivanrakennuksella" tarkoitetaan omalla käyttövoimalla kulkevien kauppa-alusten rakentamista yhteisössä; b) "laivankorjauksella" tarkoitetaan omalla käyttövoimalla kulkevien kauppa-alusten korjausta tai kunnostamista yhteisön alueella; c) "aluksen rakenteen muuttamisella" eli "laivakonversiolla" tarkoitetaan omalla käyttövoimalla kulkevien kauppa-alusten, joiden bruttovetoisuus on vähintään 1000 tonnia, rakenteen muuttamista yhteisön alueella, jos tehdyt konversiotyöt aiheuttavat perusteellisen muutoksen lastitilassa, rungossa, propulsiojärjestelmässä tai matkustajien vastaanoton perusrakenteissa; d) "omalla käyttövoimalla kulkevalla kauppa-aluksella" tarkoitetaan: i) aluksia, joiden bruttovetoisuus on vähintään sata tonnia ja joita käytetään matkustajien ja/tai tavaroiden kuljettamiseen, ii) aluksia, joiden bruttovetoisuus on vähintään sata tonnia ja joita käytetään erityistehtäviin (esimerkiksi ruoppaajat ja jäänmurtajat), iii) vähintään 365 kilowatin hinaajia, iv) kalastusaluksia, joiden bruttovetoisuus on vähintään sata tonnia, vientiluottojen ja kehitysapuun myönnettävän tuen alalla, jos tuki on OECD:n vuoden 1998 vientiluottokonsensuksen ehtojen ja laivojen vientiluottoja koskevan OECD:n alakohtaisen laivaluottosopimuksen taikka niitä muuttavien tai ne korvaavien sopimusten mukainen sekä noudattaa kalastus- ja vesiviljelyalalla myönnettäviä valtiontukia koskevia yhteisön sääntöjä, v) vedellä i-iv kohdassa tarkoitettujen alusten viimeistelyvaiheessa olevia, ei vielä valmiita mutta vesillä olevia ja vapaasti kelluvia runkoja. "Omalla käyttövoimalla kulkevalla aluksella" tarkoitetaan tässä alusta, jolla on pysyvän käyttövoima- ja ohjausjärjestelmänsä ansiosta kaikki avomerellä tarvittavat merikelpoisuusominaisuudet. Sotilasaluksia (eli aluksia, jotka rakenteellisilta perusominaisuuksiltaan on tarkoitettu yksinomaan sotilaalliseen käyttöön, kuten sota-alukset ja muut hyökkäys- tai puolustustoimintaan tarkoitetut alukset) ja muihin aluksiin yksinomaan sotilaallisiin tarkoituksiin tehtyjä muutoksia tai lisättyjä laitteita ei oteta lukuun sillä edellytyksellä, että näihin aluksiin, muutoksiin tai laitteisiin sovellettavat toimenpiteet tai menettelyt eivät ole peiteltyjä toimenpiteitä, jotka valtiontukea koskevien sääntöjen vastaisesti suosivat kauppa-alusten rakennusteollisuutta; e) "liitännäisyhtiöllä" tarkoitetaan luonnollista tai oikeushenkilöä, i) jonka omistuksessa tai määräysvallassa on yritys, joka harjoittaa toimintaansa laivanrakennus-, laivankorjaus- tai laivakonversioalalla, tai ii) jonka omistuksessa tai määräysvallassa suoraan tai välillisesti joko osakeomistuksen kautta tai muutoin on yritys, joka harjoittaa toimintaansa laivanrakennus-, laivankorjaus- tai laivakonversioalalla. Määräysvallaksi katsotaan tilanne, jossa laivanrakennus-, laivankorjaus- tai laivakonversioalalla toimintaa harjoittavan henkilön tai yrityksen omistuksessa tai määräysvallassa on yli 25 prosenttia toisen osapuolen osuudesta tai päinvastoin; f) "tuella" tarkoitetaan Euroopan yhteisön perustamissopimuksen 87 artiklan 1 kohdan mukaista tukea luottojen, takausten ja veroetujen kaltaiset toimenpiteet mukaan lukien. 3. SOVELLETTAVAT MÄÄRÄYKSET 3.1 Soveltamisala 11. Laivanrakennukseen myönnetty tuki kattaa laivanrakennukseen, laivankorjaukseen tai laivakonversioon välillisesti tai välittömästi mille tahansa telakalle, liitännäisyhtiölle, varustamolle tai kolmansille osapuolille myönnetyn tuen. 3.2 Horisontaalisten määräysten soveltaminen 12. Yleisperiaatteena on, että tukea laivanrakennukseen voidaan myöntää perustamissopimuksen 87 ja 88 artiklan ja kaikkien niiden perusteella hyväksyttyjen lainsäädännön ja toimenpiteiden mukaisesti, mukaan luettuna seuraavat: a) neuvoston asetus (EY) N:o 659/1999, annettu 22 päivänä maaliskuuta 1999, Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä(5), b) komission asetus (EY) N:o 68/2001, annettu 12 päivänä tammikuuta 2001, Euroopan yhteisön perustamissopimuksen 87 ja 88 artiklan soveltamisesta koulutustukeen(6), c) komission asetus (EY) N:o 69/2001, annettu 12 päivänä tammikuuta 2001, EY:n perustamissopimuksen 87 ja 88 artiklan soveltamisesta vähämerkityksiseen tukeen(7), d) komission asetus (EY) N:o 70/2001, annettu 12 päivänä tammikuuta 2001, Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen(8), e) asetus (EY) N:o 1177/2002, f) yhteisön suuntaviivat valtiontuesta vaikeuksissa olevien yritysten pelastamiseksi ja rakenneuudistukseksi(9), g) yhteisön suuntaviivat valtiontuesta ympäristönsuojelulle(10), ja h) yhteisön puitteet tutkimus- ja kehitystyöhön myönnettävälle valtion tuelle(11). 3.3 Erityismääräykset 13. Edellä 3.2 kohdassa esitettyyn yleisperiaatteeseen sovelletaan seuraavia poikkeuksia, jotka voidaan perustella 1 jaksossa määritetyillä erityistekijöillä. 3.3.1 Tutkimus-, kehitys- ja innovaatiotuki 14. Laivanrakennus-, laivankorjaus- ja laivakonversioyrityksille tutkimus- ja kehitystyöhankkeista aiheutuvien kustannusten kattamiseen myönnettävää tukea voidaan pitää yhteismarkkinoille soveltuvana, jos se on tutkimus- ja kehitystyöhön myönnettävää valtion tukea koskevien yhteisön puitteiden tai alalla myöhemmin tehtyjen sopimusten mukaista. 15. Nykyisille laivanrakennus-, laivankorjaus- tai laivakonversiotelakoille innovointiin myönnettävää tukea voidaan pitää yhteismarkkinoille soveltuvana, jos sen osuus bruttomäärästä on enintään 20 prosenttia, seuraavin edellytyksin: a) tuki liittyy innovatiivisten tuotteiden ja menetelmien teolliseen sovellukseen eli tuotteisiin tai menetelmiin, jotka ovat teknisesti uusia tai olennaisesti kehittyneitä verrattuna yhteisössä alalla käytettävissä oleviin parhaisiin tuotteisiin tai menetelmiin ja joihin liittyy tekninen tai teollinen riski; b) tuki rajoittuu suoraan ja yksinomaan hankkeen innovatiiviseen osaan liittyviin investointi-, suunnittelu- ja testauskustannuksiin. Suoraan teknisen innovoinnin varmistamisesta aiheutuvat ylimääräiset tuotantokustannukset voivat olla poikkeuksellisesti tukikelpoiset, kunhan ne rajoittuvat tarvittavaan vähimmäismäärään. 3.3.2 Sulkemistuki 16. Tukea, joka on tarkoitettu kattamaan laivanrakennus-, laivankorjaus- tai laivakonversiotelakoiden täydellisestä tai osittaisesta sulkemisesta aiheutuvat tavanomaiset kustannukset, voidaan pitää yhteismarkkinoille soveltuvana edellyttäen, että sulkeminen johtaa todelliseen ja peruuttamattomaan kapasiteetin vähentymiseen. 17. Edellä 16 kohdassa mainittuun tukeen oikeuttavia kustannuksia ovat: a) irtisanotuille tai varhaiseläkkeelle siirretyille työntekijöille suoritettavat korvaukset, b) irtisanotuille, irtisanottaville tai varhaiseläkkeelle siirretyille työntekijöille tarkoitetusta neuvontapalvelusta aiheutuvat kustannukset, myös telakoiden suorittamat maksut sellaisten pienyritysten perustamisen helpottamiseksi, jotka ovat riippumattomia itse telakoista ja joiden toiminta ei pääasiallisesti keskity laivanrakennukseen, c) työntekijöille ammatillista uudelleenkoulutusta varten suoritetut maksut, d) menot, jotka aiheutuvat telakan (telakoiden), sen (niiden) rakennusten, laitteistojen ja perusrakenteiden muuttamisesta muuhun kuin laivanrakennuskäyttöön. 18. Lisäksi siinä tapauksessa, että laivanrakennus-, laivankorjaus- ja laivakonversiotoiminta lopetetaan kokonaan, myös seuraavia toimenpiteitä voidaan pitää yhteismarkkinoille soveltuvina: a) tuki, jonka määrä ei ylitä seuraavista kahdesta, riippumattoman asiantuntijan selvityksen perusteella määritellystä arvosta suurempaa: joko laitosten kirjanpidollinen jäännösarvo tai diskontattu liiketoiminnallinen voitto ennakoidulta kolmivuotisjaksolta; mukaan ei lasketa tukea saavan yrityksen laitosten sulkemisesta mahdollisesti saamia etuja, b) lainat tai lainantakaukset, joiden avulla yritys pystyy hankkimaan tarvittavan käyttöpääoman keskeneräisten töiden saattamiseksi päätökseen sillä edellytyksellä, että ne rajoitetaan välttämättömään vähimmäismäärään ja huomattava osa työstä on jo tehty. 19. Osittaista sulkemistukea voidaan myöntää ainoastaan yrityksille, jotka eivät ole saaneet pelastamis- ja rakenneuudistustukea kymmenen viime vuoden aikana. Jos pelastus- tai rakenneuudistustuen myöntämisestä on kulunut alle kymmenen vuotta, komissio sallii osittaisen sulkemistuen ainoastaan poikkeuksellisissa ja odottamattomissa tilanteissa, joista yritys ei ole vastuussa. 20. Tuen määrä ja sen osuus rahoituksesta on perusteltava kyseessä olevien sulkemisten laajuudella ottaen kuitenkin huomioon asianomaisen alueen rakenteelliset ongelmat ja, jos tuotantoala muutetaan muuksi teolliseksi toiminnaksi, kyseistä uutta toimintaa koskeva yhteisön lainsäädäntö ja säännöt. 21. Varmistaakseen tuettujen sulkemisten peruuttamattomuuden asianomainen jäsenvaltio valvoo, että laivanrakennuslaitokset pysyvät suljettuina vähintään kymmenen vuotta. 3.3.3 Työllisyystuki 22. Tukea, joka myönnetään työpaikkojen luomiseen ja laivanrakennus-, laivankorjaus- ja laivakonversioyrityksissä työskentelevien, epäedullisessa asemassa olevien tai alentuneesti työkykyisten työntekijöiden palkkaamiseen tai tällaisten työntekijöiden työllistämisestä aiheutuvien ylimääräisten kulujen kattamiseen, voidaan pitää yhteismarkkinoille soveltuvana, jos se on Euroopan yhteisön perustamissopimuksen 87 ja 88 artiklan soveltamisesta työllisyystukeen 12 päivänä joulukuuta 2002 annetussa komission asetuksessa (EY) N:o 2204/2002(12) säädettyjen aineellisten sääntöjen mukaista. 3.3.4 Vientiluotot 23. Julkista tukea saavien lainajärjestelyjen muodossa kansallisille tai ulkomaalaisille laivanvarustajille tai kolmansille osapuolille alusten rakentamiseen tai rakenteen muuttamiseen myönnettävän laivanrakennustuen voidaan katsoa soveltuvan yhteismarkkinoille edellyttäen, että tuki on OECD:n vuoden 1998 vientiluottokonsensuksen ja OECD:n alakohtaisen laivaluottosopimuksen taikka tällaisiin järjestelyihin myöhemmin sisällytettävien tai niitä korvaavien ehtojen mukainen. 3.3.5 Kehitysapuun myönnettävä tuki 24. Laivanrakennukseen ja laivakonversioon liittyvän, kehitysapuna kehitysmaalle myönnettävän tuen voidaan katsoa soveltuvan yhteismarkkinoille, jos tuki on OECD:n vuoden 1998 vientiluottokonsensuksen ja OECD:n alakohtaisen laivaluottosopimuksen taikka tällaisiin järjestelyihin myöhemmin sisällytettävien tai niitä korvaavien ehtojen mukainen. 25. Komissio tarkastaa suunnitellun tuen erityisen "kehitysosuuden" ja varmistaa, että tuki on välttämätöntä ja kuuluu ja OECD:n alakohtaisen laivaluottosopimuksen taikka tällaisiin järjestelyihin myöhemmin sisällytettävien tai niitä korvaavien ehtojen soveltamisalaan. Eri telakoiden on voitava kilpailla kyseisen kehitysavun saamisesta. Siinä määrin kuin julkisia hankintoja koskevia yhteisön sääntöjä sovelletaan, tarjousmenettelyjen on oltava niiden mukaisia. 3.3.6 Aluetuki 26. Laivanrakennukseen, laivankorjaukseen tai laivakonversioon myönnettävän aluetuen voidaan katsoa soveltuvan yhteismarkkinoille ainoastaan, jos seuraavat edellytykset täyttyvät: a) tuki on suunnattava nykyisten telakoiden uudistamiseen tai nykyaikaistamiseen tehtäviin investointeihin, eikä se liity asianomaisen telakan tai asianomaisten telakoiden rahoitusrakenteiden uudistamiseen, ja sen tavoitteena on nykyisten laitosten tuottavuuden kehittäminen, b) alueilla, joihin viitataan perustamissopimuksen 87 artiklan 3 kohdan a alakohdassa ja jotka vastaavat komission kunkin jäsenvaltion osalta hyväksymää aluetukikarttaa, tuki-intensiteetti ei saa ylittää 22,5 prosenttia, c) alueilla, joihin viitataan perustamissopimuksen 87 artiklan 3 kohdan c alakohdassa ja jotka vastaavat komission kunkin jäsenvaltion osalta hyväksymää aluetukikarttaa, tuki-intensiteetti ei saa ylittää 12,5 prosenttia tai sovellettavaa aluetuen enimmäismäärää riippuen siitä, kumpi näistä on alhaisempi, d) tuki on rajoitettava tukikelpoisiin kustannuksiin, jotka määritellään aluetuesta annetuissa yhteisön suuntaviivoissa. 4. ILMOITUSVELVOLLISUUS 27. Komissiolle on ilmoitettava kaikista suunnitelmista myöntää uutta laivanrakennus-, laivankorjaus- tai laivakonversiotukea ohjelman tai ohjelmaan kuulumattoman yksittäisen tuen muodossa, paitsi jos tuki täyttää ehdot, jotka on määritelty asetuksessa, jolla tietyt valtiontuen muodot vapautetaan ennakkoilmoitusvelvollisuudesta. 5. VALVONTA 28. Jäsenvaltioiden on toimitettava komissiolle vuotuiset kertomukset kaikista voimassa olevista tukiohjelmista asetuksessa (EY) N:o 659/1999 ja sen täytäntöönpanosäännöksissä vahvistettujen sääntöjen mukaisesti. 6. ERI LÄHTEISTÄ PERÄISIN OLEVAN TUEN KASAUTUMINEN 29. Näissä puitteissa vahvistettuja tuen enimmäismääriä sovelletaan riippumatta siitä, rahoitetaanko kyseinen tuki kokonaan tai osittain valtion varoista tai yhteisön varoista. Näiden puitteiden nojalla sallittua tukea ei saa yhdistää perustamissopimuksen 87 artiklan 1 kohdassa tarkoitetun muunmuotoisen valtiontuen eikä muun yhteisön rahoituksen kanssa, jos tällainen kasautuminen johtaa näissä puitteissa vahvistettua tuki-intensiteettiä korkeampaan intensiteettiin. 30. Eri tarkoituksiin myönnetyn, mutta samoihin tukikelpoisiin kustannuksiin perustuvan tuen osalta sovelletaan suotuisinta tuen enimmäismäärää. 7. PUITTEIDEN SOVELTAMINEN 31. Näitä puitteita sovelletaan 1. päivästä tammikuuta 2004 enintään 31. päivään joulukuuta 2006. Komissio voi tehdä niihin tarkistuksia tämän ajanjakson kuluessa erityisesti yhteisön kansainvälisten velvoitteiden perusteella. (1) EYVL L 202, 18.7.1998, s. 1. (2) EYVL L 32, 2.2.2001, s. 1, päätös sellaisena kuin se on muutettuna päätöksellä 2002/634/EY (EYVL L 206, 3.8.2002, s. 16). (3) EYVL C 375, 30.12.1994, s. 1. (4) EYVL L 172, 2.7.2002, s. 1. (5) EYVL L 83, 27.3.1999, s. 1. (6) EYVL L 10, 13.1.2001, s. 20. (7) EYVL L 10, 13.1.2001, s. 30. (8) EYVL L 10, 13.1.2001, s. 33. (9) EYVL C 288, 9.10.1999, s. 2. (10) EYVL C 37, 3.2.2001, s. 3. (11) EYVL C 45, 17.2.1996, s. 5. (12) EYVL L 337, 13.12.2002, s. 3.